P9_TA(2021)0473

Θέσπιση ευρωπαϊκού διαβατηρίου κοινωνικής ασφάλισης για τη βελτίωση της ψηφιακής επιβολής των δικαιωμάτων κοινωνικής ασφάλισης και μιας δίκαιης κινητικότητας

Ψήφισμα του Ευρωπαϊκού Κοινοβουλίου της 25ης Νοεμβρίου 2021 σχετικά με τη θέσπιση ευρωπαϊκού διαβατηρίου κοινωνικής ασφάλισης για τη βελτίωση της ψηφιακής επιβολής των δικαιωμάτων κοινωνικής ασφάλισης και μιας δίκαιης κινητικότητας (2021/2620(RSP))

(2022/C 224/07)

Το Ευρωπαϊκό Κοινοβούλιο,

— έχοντας υπόψη το άρθρο 3 της Συνθήκης για την Ευρωπαϊκή Ένωση,

— έχοντας υπόψη το άρθρο 153 της Συνθήκης για τη λειτουργία της Ευρωπαϊκής Ένωσης (ΣΛΕΕ),

— έχοντας υπόψη το ψήφισμά του της 14ης Ιανουαρίου 2014 σχετικά με τις αποτελεσματικές επιθεωρήσεις εργασίας ως στρατηγική βελτίωσης των συνθηκών εργασίας στην Ευρώπη (1),

— έχοντας υπόψη το ψήφισμά του της 19ης Ιανουαρίου 2017 σχετικά με έναν Ευρωπαϊκό Πυλώνα Κοινωνικών Δικαιωμάτων (2),

— έχοντας υπόψη το ψήφισμά του της 17ης Δεκεμβρίου 2020 σχετικά με μία ισχυρή κοινωνική Ευρώπη για δίκαιες μεταβάσεις (3),

— έχοντας υπόψη το ψήφισμά του της 22ας Οκτωβρίου 2020 σχετικά με την απασχόληση και τις κοινωνικές πολιτικές της ζώνης του ευρώ (4),

— έχοντας υπόψη το ψήφισμά του της 20ής Ιανουαρίου 2021 σχετικά με την ενίσχυση της ενιαίας αγοράς: το μέλλον της ελεύθερης κυκλοφορίας των υπηρεσιών (5),

— έχοντας υπόψη το ψήφισμά του της 20ής Μαΐου 2021 σχετικά με τις επιπτώσεις των κανόνων της ΕΕ στην ελεύθερη κυκλοφορία των εργαζομένων και των υπηρεσιών, η κινητικότητα του εργατικού δυναμικού εντός της ΕΕ, ως εργαλείο για την αντιστοίχιση των αναγκών της αγοράς εργασίας με τις δεξιότητες (6),

— έχοντας υπόψη το ψήφισμά του της 19ης Ιουνίου 2020 σχετικά με την ευρωπαϊκή προστασία των διασυνοριακών και εποχιακών εργαζομένων στο πλαίσιο της κρίσης της νόσου COVID-19 (7),

— έχοντας υπόψη την ερώτηση E-001132/2021 της 25 Φεβρουαρίου 2021 και τη γραπτή απάντηση που έδωσε ο Επίτροπος Απασχόλησης και Κοινωνικών Δικαιωμάτων εξ ονόματος της Επιτροπής στις 28 Απριλίου 2021 (8),

— έχοντας υπόψη την οδηγία 2008/104/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, περί της εργασίας μέσω εταιρείας προσωρινής απασχόλησης (9),

— έχοντας υπόψη τον κανονισμό (ΕΕ) 2019/1149 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την ίδρυση Ευρωπαϊκής Αρχής Εργασίας (10),

— έχοντας υπόψη τον κανονισμό (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (11),

— έχοντας υπόψη τον κανονισμό (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (12),

— έχοντας υπόψη την οδηγία 96/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (13),

— έχοντας υπόψη την οδηγία (ΕΕ) 2018/957 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την τροποποίηση της οδηγίας 96/71/ΕΚ σχετικά με την απόσπαση εργαζομένων στο πλαίσιο παροχής υπηρεσιών (14),

— έχοντας υπόψη την οδηγία 2014/67/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την εφαρμογή της οδηγίας 96/71/ΕΚ σχετικά με την απόσπαση εργαζομένων στο πλαίσιο παροχής υπηρεσιών και την τροποποίηση του κανονισμού (ΕΕ) αριθ. 1024/2012 σχετικά με τη διοικητική συνεργασία μέσω του Συστήματος Πληροφόρησης για την εσωτερική αγορά («κανονισμός ΙΜΙ») (15),

— έχοντας υπόψη την οδηγία (ΕΕ) 2020/1057 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για τη θέσπιση ειδικών κανόνων σχετικά με την οδηγία 96/71/ΕΚ και την οδηγία 2014/67/ΕΕ για την απόσπαση οδηγών στον τομέα των οδικών μεταφορών και για την τροποποίηση της οδηγίας 2006/22/ΕΚ, όσον αφορά τις απαιτήσεις επιβολής, και του κανονισμού (ΕΕ) αριθ. 1024/2012 (16),

— έχοντας υπόψη τον κανονισμό (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΚ) αριθ. 561/2006, όσον αφορά ελάχιστες απαιτήσεις ως προς τα ανώτατα όρια για τον ημερήσιο και εβδομαδιαίο χρόνο οδήγησης, κατώτατα όρια για τα διαλείμματα και περιόδους ημερήσιας και εβδομαδιαίας ανάπαυσης, καθώς και του κανονισμού (ΕΕ) αριθ. 165/2014, όσον αφορά τον εντοπισμό μέσω ταχογράφων (17),

— έχοντας υπόψη τον κανονισμό (ΕΕ) 2020/1055 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση των κανονισμών (ΕΚ) αριθ. 1071/2009, (ΕΚ) αριθ. 1072/2009 και (ΕΕ) αριθ. 1024/2012 με στόχο την προσαρμογή τους στις εξελίξεις στον κλάδο των οδικών μεταφορών (18),

— έχοντας υπόψη την οδηγία (ΕΕ) 2019/1152 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για διαφανείς και προβλέψιμους όρους εργασίας στην Ευρωπαϊκή Ένωση (19),

— έχοντας υπόψη την απόφαση του ΔΕΕ στην υπόθεση C-55/18, σύμφωνα με την οποία τα κράτη μέλη οφείλουν να επιβάλλουν στους εργοδότες την υποχρέωση να εφαρμόζουν σύστημα που να επιτρέπει τη μέτρηση του ημερήσιου χρόνου εργασίας (20),

— έχοντας υπόψη τον ευρωπαϊκό πυλώνα κοινωνικών δικαιωμάτων που διακηρύχθηκε από το Ευρωπαϊκό Συμβούλιο, το Κοινοβούλιο και την Επιτροπή τον Νοέμβριο του 2017,

— έχοντας υπόψη την πρόταση της Επιτροπής, της 3ης Ιουνίου 2021, για κανονισμό του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου όσον αφορά τη θέσπιση πλαισίου για την ευρωπαϊκή ψηφιακή ταυτότητα (COM(2021)0281), «Μια αξιόπιστη και ασφαλής ευρωπαϊκή ηλεκτρονική ταυτότητα»,

— έχοντας υπόψη την ανακοίνωση της Επιτροπής, της 30ής Μαρτίου 2020, σχετικά με κατευθυντήριες οδηγίες όσον αφορά την άσκηση της ελεύθερης κυκλοφορίας των εργαζομένων κατά τη διάρκεια της έξαρσης της νόσου COVID-19,

— έχοντας υπόψη την ανακοίνωση της Επιτροπής, της 16ης Ιουλίου 2020, σχετικά με τις κατευθυντήριες οδηγίες για τους εποχιακούς εργαζόμενους στην ΕΕ στο πλαίσιο της έξαρσης της νόσου COVID-19,

— έχοντας υπόψη την ανακοίνωση της Επιτροπής, της 4ης Μαρτίου 2021, σχετικά με το σχέδιο δράσης για τον ευρωπαϊκό πυλώνα κοινωνικών δικαιωμάτων (COM(2021)0102),

— έχοντας υπόψη την ερώτηση προς την Επιτροπή σχετικά με τη δημιουργία ευρωπαϊκού διαβατηρίου κοινωνικής ασφάλισης για τη βελτίωση της ψηφιακής επιβολής των δικαιωμάτων κοινωνικής ασφάλισης και μιας δίκαιης κινητικότητας (O-000071/2021 — B9-0041/2021),

— έχοντας υπόψη το άρθρο 136 παράγραφος 5 και το άρθρο 132 παράγραφος 2 του Κανονισμού του,

— έχοντας υπόψη την πρόταση ψηφίσματος της Επιτροπής Απασχόλησης και Κοινωνικών Υποθέσεων,

Α. λαμβάνοντας υπόψη ότι η κινητικότητα του εργατικού δυναμικού εντός της ΕΕ έχει ακολουθήσει ανοδική τάση κατά τα τελευταία έτη· λαμβάνοντας υπόψη ότι, το 2019, 17,9 εκατομμύρια άτομα από την ΕΕ-28 μετακόμισαν σε άλλη χώρα της ΕΕ· λαμβάνοντας υπόψη ότι 13 εκατομμύρια από αυτούς τους διακινούμενους εργαζομένους ήταν σε ηλικία εργασίας και το 78 % εξ αυτών απασχολούνταν· λαμβάνοντας υπόψη ότι το 2019 υπήρχαν 1,5 εκατομμύρια διασυνοριακοί εργαζόμενοι στην ΕΕ (21)· λαμβάνοντας υπόψη ότι, το 2019, οι εν ενεργεία μετακινούμενοι εργαζόμενοι αντιστοιχούσαν στο 4,3 % του συνολικού εργατικού δυναμικού στην ΕΕ των 28· λαμβάνοντας υπόψη ότι, σύμφωνα με τα στοιχεία της Επιτροπής για το 2017, η αδήλωτη εργασία ανέρχεται περίπου στο 11,6 % της συνολικής εισροής εργασίας στον ιδιωτικό τομέα της ΕΕ και στο 16,4 % της ακαθάριστης προστιθέμενης αξίας (22)· λαμβάνοντας υπόψη ότι το 2019 εκδόθηκαν 4,6 εκατομμύρια φορητά έγγραφα Α1 στην ΕΕ, αριθμός που εκτιμάται ότι αντιπροσωπεύει 3,06 εκατομμύρια εργαζομένους· λαμβάνοντας υπόψη ότι οι αποσπασμένοι εργαζόμενοι οφείλουν να διαθέτουν έντυπο Α1 όταν εργάζονται σε άλλο κράτος μέλος· λαμβάνοντας υπόψη ότι το έντυπο Α1 παρέχει πληροφορίες σχετικά με το σύστημα κοινωνικής ασφάλισης που καλύπτει έναν εργαζόμενο· λαμβάνοντας υπόψη ότι τα έντυπα Α1 δεν παρέχουν ενημερωμένες πληροφορίες σε πραγματικό χρόνο σχετικά με την κάλυψη κοινωνικής ασφάλισης·

Β. λαμβάνοντας υπόψη ότι τα στοιχεία του Eurofound καταδεικνύουν ότι η διάρκεια των περιόδων κινητικότητας εντός της ΕΕ μειώνεται, με το 50 % των μετακινουμένων να παραμένουν στη χώρα υποδοχής για διάστημα από ένα έως τέσσερα έτη· λαμβάνοντας υπόψη ότι η κινητικότητα επιστροφής έχει επίσης αυξηθεί (23): για κάθε τέσσερα άτομα που εγκατέλειψαν ένα κράτος μέλος το 2017, τρία επέστρεψαν (24)· λαμβάνοντας υπόψη ότι οι βραχύτερες και επαναλαμβανόμενες περίοδοι κινητικότητας καθιστούν ακόμη πιο απαραίτητο για τους μετακινούμενους εργαζομένους να έχουν εποπτεία σχετικά με τις εισφορές κοινωνικής ασφάλισης και τα συνταξιοδοτικά δικαιώματα·

Γ. λαμβάνοντας υπόψη ότι στο άρθρο 48 ΣΛΕΕ αναθέτει στο Κοινοβούλιο και το Συμβούλιο, ενεργώντας σύμφωνα με τη συνήθη νομοθετική διαδικασία, την αρμοδιότητα να λαμβάνουν τα αναγκαία μέτρα στον τομέα της κοινωνικής ασφάλισης για την εγκαθίδρυση της ελεύθερης κυκλοφορίας των εργαζομένων. λαμβάνοντας υπόψη ότι, για τον σκοπό αυτό, πρέπει να λαμβάνουν μέτρα για τη διασφάλιση των δικαιωμάτων κοινωνικής ασφάλισης των διακινούμενων μισθωτών και μη μισθωτών εργαζομένων και των εξαρτώμενων από αυτούς προσώπων· λαμβάνοντας υπόψη ότι το άρθρο 153 παράγραφος 1 ΣΛΕΕ παρέχει στην Ένωση την αρμοδιότητα να υποστηρίζει τη δράση των κρατών μελών στον τομέα της κοινωνικής ασφάλισης· λαμβάνοντας υπόψη ότι το άρθρο 153 παράγραφος 2 ΣΛΕΕ ορίζει, για τον τομέα της κοινωνικής ασφάλισης, ότι εναπόκειται στο Συμβούλιο να αποφασίζει σύμφωνα με ειδική νομοθετική διαδικασία, ομοφώνως, και μετά από διαβούλευση με το Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών·

Δ. λαμβάνοντας υπόψη ότι οι μετακινούμενοι εργαζόμενοι και πολίτες συμβάλλουν στον πλούτο του κοινωνικοοικονομικού ιστού των μεθοριακών περιοχών που αντιπροσωπεύουν το 40 % της επικράτειας της ΕΕ· λαμβάνοντας υπόψη ότι, ως εκ τούτου, είναι αναγκαίο να εξασφαλιστούν ισότιμοι όροι ανταγωνισμού και δίκαιες συνθήκες κινητικότητας για τους πολίτες, παρέχοντάς τους τα κατάλληλα εργαλεία προκειμένου να τους διασφαλίζεται ασφάλεια δικαίου, προστασία των δικαιωμάτων τους και κάλυψη κοινωνικής ασφάλισης· λαμβάνοντας υπόψη ότι είναι σημαντικό να αποφευχθεί η υπερβολική διοικητική επιβάρυνση των επιχειρήσεων, ιδίως των μικρομεσαίων επιχειρήσεων (ΜΜΕ)·

Ε. λαμβάνοντας υπόψη ότι η αρχή 12 του ευρωπαϊκού πυλώνα των κοινωνικών δικαιωμάτων αναφέρει ότι, ανεξάρτητα από το είδος και τη διάρκεια της σχέσης απασχόλησης, οι εργαζόμενοι και, υπό συγκρίσιμες συνθήκες, οι αυτοαπασχολούμενοι έχουν δικαίωμα σε επαρκή κοινωνική προστασία·

ΣΤ. λαμβάνοντας υπόψη ότι οι προκλήσεις που αφορούν τον αθέμιτο ανταγωνισμό λόγω εργασιακής εκμετάλλευσης, δόλιων μορφών σύναψης συμβάσεων και αθέμιτων πρακτικών, όπως το κοινωνικό ντάμπινγκ, εξακολουθούν να αποτελούν πρόβλημα σε όλα τα κράτη μέλη και είναι εξαιρετικά προβληματικές για τις ευρωπαϊκές επιχειρήσεις, τους εργαζομένους και τις κοινωνίες· λαμβάνοντας υπόψη ότι διάφορες μορφές σύμβασης εργασίας φαίνεται να πλήττονται περισσότερο από την απάτη· λαμβάνοντας υπόψη ότι υπάρχει έλλειψη αξιόπιστων δεδομένων για τον καθορισμό του μεγέθους του προβλήματος, ιδίως στο πλαίσιο της απόσπασης εργαζομένων (25)· λαμβάνοντας υπόψη ότι μία από τις αιτίες είναι η έλλειψη αποτελεσματικής παρακολούθησης και επιβολής του εφαρμοστέου δικαίου της Ένωσης, ιδίως όσον αφορά τις αρχές της ίσης μεταχείρισης και της ίσης αμοιβής για ίση εργασία στον ίδιο τόπο, οι οποίες δεν μπορούν να διασφαλιστούν εάν δεν τηρείται η αρχή της ιχνηλασιμότητας και της μεταφοράς των δικαιωμάτων, κάτι που πρέπει να βελτιωθεί·

Ζ. λαμβάνοντας υπόψη ότι η πανδημία COVID-19 έχει αναδείξει και επιδεινώσει τις επισφαλείς συνθήκες εργασίας και διαβίωσης πολλών μετακινούμενων και διασυνοριακών εργαζομένων στην ΕΕ· λαμβάνοντας υπόψη ότι η κρίση έχει αναδείξει πόσο σημαντικά είναι τα ισχυρά και σταθερά συστήματα κοινωνικής ασφάλισης, χάρη στα οποία θα διασφαλίζεται ότι κανείς δεν μένει στο περιθώριο λόγω της άσκησης του δικαιώματος ελεύθερης κυκλοφορίας του· λαμβάνοντας υπόψη ότι με το ξέσπασμα της πανδημίας, ορισμένα μέτρα που ελήφθησαν στα κράτη μέλη είχαν ως αποτέλεσμα τη δημιουργία ανασφάλειας δικαίου για τους μετακινούμενους εργαζομένους όσον αφορά τους εφαρμοστέους κανόνες για την κοινωνική ασφάλιση, καθώς και ότι πολλά άτομα κατέβαλαν σκληρές προσπάθειες προκειμένου να ζητήσουν επιδόματα ανεργίας εξ αποστάσεως· λαμβάνοντας υπόψη ότι η πανδημία ανέδειξε την ιδιαίτερη ευπάθεια των αδήλωτων και εποχικά εργαζομένων χωρίς κάλυψη κοινωνικής ασφάλισης, και ότι η κατάχρηση και η δόλια χρήση μέτρων βραχυπρόθεσμης οικονομικής στήριξης που ελήφθησαν λόγω της νόσου COVID-19 έχει οδηγήσει σε αύξηση των επιπέδων αδήλωτης και υποδηλωμένης εργασίας, συμπεριλαμβανομένων νέων μορφών στήριξης της αδήλωτης εργασίας (26)·

Η. λαμβάνοντας υπόψη ότι η ψηφιοποίηση παρέχει μια άνευ προηγουμένου ευκαιρία για τη διευκόλυνση της εργασιακής κινητικότητας, καθιστώντας ταυτόχρονα ταχύτερο και ευκολότερο τον έλεγχο της συμμόρφωσης με τις κείμενες διατάξεις της ΕΕ· λαμβάνοντας υπόψη ότι δεν υπάρχει συστηματική συλλογή δεδομένων σε επίπεδο ΕΕ με στόχο την παροχή επαρκών δεδομένων σχετικά με τους μετακινούμενους εργαζομένους ή τη διευκόλυνση της δυνατότητας διασυνοριακής μεταφοράς των δικαιωμάτων κοινωνικής ασφάλισης μέσω της επαλήθευσης σε πραγματικό χρόνο της κάλυψης και των παροχών κοινωνικής ασφάλισης των εργαζομένων από τους αρμόδιους φορείς και θεσμούς· λαμβάνοντας υπόψη ότι η ενημέρωση σχετικά με τους ισχύοντες κανόνες καθώς και η αποτελεσματική συμμόρφωση, παρακολούθηση και επιβολή τους συνιστούν απαραίτητη προϋπόθεση για τη δίκαιη κινητικότητα και την καταπολέμηση των καταχρήσεων· λαμβάνοντας υπόψη ότι η ψηφιακή τεχνολογία, η οποία μπορεί να διευκολύνει τον έλεγχο και την επιβολή της νομοθεσίας που διασφαλίζει τα δικαιώματα των μετακινούμενων εργαζόμενων και μειώνει το διοικητικό κόστος για τις εταιρείες και τους εθνικούς θεσμούς, θα πρέπει, συνεπώς, να προωθείται και να χρησιμοποιείται σύμφωνα με τους κανόνες για την προστασία των δεδομένων·

Θ. λαμβάνοντας υπόψη ότι διάφορες μορφές εθνικών καρτών ή συγκρίσιμων μηχανισμών στον τομέα του εργατικού δικαίου έχουν αναπτυχθεί από εθνικούς κοινωνικούς εταίρους σε διάφορους τομείς στα κράτη μέλη, είτε σε συνεργασία με τοπικές αρχές είτε από εθνικές αρχές· λαμβάνοντας υπόψη ότι αυτές οι διάφορες πρωτοβουλίες έχουν ένα βασικό κοινό χαρακτηριστικό: έναν αριθμό ταυτοποίησης ή μια ατομική κάρτα που παρέχει στους εργαζόμενους, τις αρχές και τους κύριους παρόχους ένα αποτελεσματικό μέσο για τη διασφάλιση της κάλυψης κοινωνικής ασφάλισης και αξιοπρεπών μισθών και συνθηκών εργασίας στον χώρο εργασίας· λαμβάνοντας υπόψη ότι οι πρωτοβουλίες αυτές αυξάνουν την ευαισθητοποίηση σχετικά με τις συνθήκες απασχόλησης και συνθήκες εργασίας για όλους τους εργαζομένους και βελτιώνουν την επιβολή·

Ι. λαμβάνοντας υπόψη ότι στο ψήφισμά του της 14ης Ιανουαρίου 2014 σχετικά με τις αποτελεσματικές επιθεωρήσεις εργασίας, το Κοινοβούλιο κάλεσε την Επιτροπή να εξετάσει τα οφέλη της καθιέρωσης μιας ευρωπαϊκής κάρτας κοινωνικής ασφάλισης που δεν θα μπορεί να παραχαραχθεί (ή κάποιου άλλου πανευρωπαϊκού ηλεκτρονικού εγγράφου) στην οποία θα είναι αποθηκευμένα όλα τα δεδομένα που χρειάζονται για τον έλεγχο της εργασιακής σχέσης του/της κατόχου, όπως λεπτομέρειες για την κοινωνική ασφάλιση τους/της και οι χρόνοι εργασίας, και η οποία θα υπόκειται σε αυστηρούς κανόνες για την προστασία των δεδομένων· λαμβάνοντας υπόψη ότι στο ψήφισμά του, της 19ης Ιανουαρίου 2017, σχετικά με έναν ευρωπαϊκό πυλώνα κοινωνικών δικαιωμάτων, το Κοινοβούλιο επισημαίνει τις δυνατότητες λύσεων προσβάσιμης ηλεκτρονικής διακυβέρνησης, συμπεριλαμβανομένης ενδεχομένως μιας ευρωπαϊκής κάρτας κοινωνικής ασφάλισης με ισχυρές εγγυήσεις όσον αφορά την προστασία των δεδομένων, κάτι που θα μπορούσε να βελτιώσει τον συντονισμό της κοινωνικής ασφάλισης και την ατομική επίγνωση· λαμβάνοντας υπόψη ότι στο ψήφισμά του, της 22ας Οκτωβρίου 2020, σχετικά με την απασχόληση και τις κοινωνικές πολιτικές της ζώνης του ευρώ το 2020, ζήτησε από την Επιτροπή να διατυπώσει πρόταση για έναν ψηφιακό αριθμό κοινωνικής ασφάλισης της ΕΕ, ύστερα από μια ορθή και τεκμηριωμένη εκτίμηση επιπτώσεων· λαμβάνοντας υπόψη ότι στο ψήφισμά του της 17ης Δεκεμβρίου 2020, με τίτλο «Μια ισχυρή κοινωνική Ευρώπη για δίκαιες μεταβάσεις», το Κοινοβούλιο κάλεσε για μία ακόμη φορά την Επιτροπή να προτείνει έναν ψηφιακό ευρωπαϊκό αριθμό κοινωνικής ασφάλισης (ESSN) και έναν ενδεχόμενο μηχανισμό ελέγχου, όπως μια ατομική κάρτα εργασίας, και υποστήριξε ότι οι εργαζόμενοι και οι εκπρόσωποί τους και οι επιθεωρήσεις πρέπει να έχουν πρόσβαση σε επικαιροποιημένες πληροφορίες σχετικά με τους εργοδότες τους και τα μισθολογικά, εργασιακά και κοινωνικά τους δικαιώματα· λαμβάνοντας υπόψη ότι στο ψήφισμά του της 20ής Μαΐου 2021, για την κινητικότητα του εργατικού δυναμικού εντός της ΕΕ, το Κοινοβούλιο τόνισε ότι η ψηφιοποίηση των ανταλλαγών δεδομένων μεταξύ των κρατών μελών θα μπορούσε να διευκολύνει την ελεύθερη κυκλοφορία των εργαζομένων σε δίκαιη και ισότιμη βάση, καθώς και να διασφαλίσει την επιβολή των σχετικών ενωσιακών κανόνων·

ΙΑ. λαμβάνοντας υπόψη ότι στο πρόγραμμα εργασίας της για το 2018, της 24ης Οκτωβρίου 2017, η Επιτροπή ανακοίνωσε την πρόθεσή της να καθιερώσει έναν ESSN, προκειμένου να συμβάλει στον γενικό στόχο της εξασφάλισης δίκαιων συνθηκών εργασίας για τους μετακινούμενους εργαζομένους, την τήρηση των κοινωνικών προτύπων για όλους τους μετακινούμενους εργαζομένους και τη διασφάλιση της ορθής επιβολής τους· λαμβάνοντας υπόψη ότι η Επιτροπή, το διάστημα μεταξύ 27 Νοεμβρίου 2017 και 7 Ιανουαρίου 2018, πραγματοποίησε διαβουλεύσεις με συμφεροντούχους και πολίτες σχετικά με την καθιέρωση ενός ESSN· λαμβάνοντας υπόψη ότι στην αρχική εκτίμηση επιπτώσεων που διενέργησε η Επιτροπή το 2017 για τον ESSN σε μια πιο μακροπρόθεσμη προοπτική, εξέτασε επίσης το ενδεχόμενο επέκτασης της χρήσης του ESSN σε άλλους τομείς πολιτικής πέραν του συντονισμού της κοινωνικής ασφάλισης λαμβάνοντας υπόψη ότι η Επιτροπή, στην ετήσια έρευνα για τον διοικητικό φόρτο του 2019, η οποία δημοσιεύτηκε στις 13 Αυγούστου 2020, επανέλαβε ότι επεξεργάζεται μια πρωτοβουλία για την καθιέρωση ενός ESSN· λαμβάνοντας υπόψη ότι η Πρόεδρος της Επιτροπής, κ. Ursula von der Leyen, στην ομιλία της για την κατάσταση της Ευρωπαϊκής Ένωσης, στις 16 Σεπτεμβρίου 2020, ανακοίνωσε ότι η Επιτροπή θα προτείνει σύντομα την καθιέρωση ενός αξιόπιστου και ασφαλούς συστήματος ευρωπαϊκής ηλεκτρονικής ταυτότητας· λαμβάνοντας υπόψη ότι η Επιτροπή στο σχέδιο δράσης για τον ευρωπαϊκό πυλώνα κοινωνικών δικαιωμάτων ανακοίνωσε ότι θα ξεκινήσει ένα πιλοτικό έργο το 2021 ώστε να διερευνήσει το ενδεχόμενο δημιουργίας ενός ευρωπαϊκού διαβατηρίου κοινωνικής ασφάλισης (ESSP) έως το 2023 βάσει της πρωτοβουλίας για μια ευρωπαϊκή ηλεκτρονική ταυτότητα·

ΙΒ. λαμβάνοντας υπόψη ότι η Ευρωπαϊκή Συνομοσπονδία Συνδικαλιστικών Οργανώσεων θεωρεί τον ESSN πολύτιμο εργαλείο για την καταπολέμηση της απάτης και των καταχρήσεων στον τομέα της κοινωνικής ασφάλισης· λαμβάνοντας υπόψη ότι στις 12 Ιανουαρίου 2018 η Business Europe δημοσίευσε σημείωμα στο οποίο τονίζονται οι δυνατότητες του ESSN για τη βελτίωση του συντονισμού της κοινωνικής ασφάλισης στην ΕΕ, καθώς και για την αντιμετώπιση προβληματισμών σχετικά με την πολυμορφία των εθνικών συστημάτων κοινωνικής ασφάλισης, πιθανών ζητημάτων που άπτονται της προστασίας των δεδομένων και πρόσθετων διοικητικών επιβαρύνσεων· λαμβάνοντας υπόψη ότι οι κοινωνικοί εταίροι στον κατασκευαστικό τομέα έχουν ζητήσει αποτελεσματικά ψηφιακά εργαλεία για τη διασφάλιση της επιβολής της ισχύουσας νομοθεσίας, συμπεριλαμβανομένης μιας ευρωπαϊκής προσέγγισης για τις ατομικές κάρτες εργασίας (27)·

ΙΓ. λαμβάνοντας υπόψη ότι η Ευρωπαϊκή Αρχή Εργασίας (ELA) ιδρύθηκε τον Ιούνιο του 2019· λαμβάνοντας υπόψη ότι η καθιέρωση ESSN δεν συμπεριλήφθηκε στον κανονισμό για την ίδρυση της ELA· λαμβάνοντας υπόψη ότι στόχος της ELA είναι η διασφάλιση της δίκαιης κινητικότητας του εργατικού δυναμικού μέσω της παροχής συνδρομής στα κράτη μέλη και στην Επιτροπή για την αποτελεσματική εφαρμογή και επιβολή του δικαίου της Ένωσης σχετικά με την κινητικότητα του εργατικού δυναμικού και τον συντονισμό των συστημάτων κοινωνικής ασφάλισης·

1. υπενθυμίζει ότι το Κοινοβούλιο έχει επανειλημμένα ζητήσει από την Επιτροπή, από το 2014, να διερευνήσει τα οφέλη της υποβολής νομοθετικής πρότασης για έναν ESSN έτσι ώστε να δημιουργηθεί ένα πανενωσιακό ψηφιακό μέσο για τον συντονισμό της κοινωνικής ασφάλισης και να διασφαλιστεί η δίκαιη κινητικότητα της εργασίας για τους μετακινούμενους εργαζόμενους· εκφράζει τη λύπη του διότι η Επιτροπή δεν έχει ακόμη υποβάλει πρόταση για την καθιέρωση ESSN παρά το γεγονός ότι έχει δεσμευτεί επανειλημμένως σχετικά· επαναλαμβάνει την έκκλησή του προς την Επιτροπή να εξηγήσει τους λόγους για τους οποίους δεν το έχει πράξει ακόμη·

2. καλεί την Επιτροπή να κοινοποιήσει στο Κοινοβούλιο το σχέδιο εκτίμησης επιπτώσεων για τον ευρωπαϊκό αριθμό κοινωνικής ασφάλισης που υποβλήθηκε στην επιτροπή ρυθμιστικού ελέγχου το 2017/2018 και να του κοινοποιήσει τη γνώμη της εν λόγω επιτροπής σχετικά με αυτό το σχέδιο εκτίμησης επιπτώσεων· καλεί την Επιτροπή να κοινοποιήσει στο Κοινοβούλιο οποιαδήποτε άλλα έγγραφα ενδέχεται να συνέβαλαν στην απόφασή της να μην προχωρήσει στην υποβολή πρότασης για την καθιέρωση ESSN·

3. επικροτεί τη δέσμευση της Επιτροπής στο σχέδιο δράσης για τον ευρωπαϊκό πυλώνα κοινωνικών δικαιωμάτων, να ξεκινήσει ένα πιλοτικό έργο ώστε να διερευνήσει το ενδεχόμενο καθιέρωσης ενός ψηφιακού ευρωπαϊκού διαβατηρίου κοινωνικής ασφάλισης (ESSP)· εκφράζει την ικανοποίησή του για την έναρξη πιλοτικών έργων με σκοπό τη διερεύνηση ψηφιακών λύσεων και καλεί την Επιτροπή να ενημερώσει δεόντως το Κοινοβούλιο σχετικά με τα αποτελέσματα και τις πιθανές δυσκολίες που αντιμετωπίζει κατά τη φάση υλοποίησης· υπογραμμίζει ότι το δοκιμαστικό σχέδιο για το ESSP πρέπει να επικεντρωθεί ιδιαίτερα στη διασφάλιση της δίκαιης κινητικότητας· καλεί την Επιτροπή να εντείνει τις φιλοδοξίες της όσον αφορά τόσο το περιεχόμενο όσο και το χρονοδιάγραμμα, δρομολογώντας κατάλληλη αξιολόγηση παράλληλα με το πιλοτικό έργο με βάση τις εργασίες που έχουν επιτελεστεί μέχρι σήμερα με σκοπό την υποβολή νομοθετικής πρότασης σχετικά με το ESSP πριν από το τέλος του 2022, προκειμένου να διασφαλιστεί η φορητότητα και η ιχνηλασιμότητα των δικαιωμάτων των εργαζομένων το συντομότερο δυνατόν·

4. σημειώνει την πρόταση της Επιτροπής για τη θέσπιση πλαισίου για την ευρωπαϊκή ψηφιακή ταυτότητα· καλεί την Επιτροπή να ενημερώσει το Κοινοβούλιο σχετικά με την ανάπτυξη της ηλεκτρονικής ταυτότητας· θεωρεί ότι η πρωτοβουλία ESSP, η οποία προορίζεται να ενσωματωθεί στο πλαίσιο της ηλεκτρονικής ταυτότητας, θα πρέπει να είναι υποχρεωτική για όλα τα κράτη μέλη·

5. επισημαίνει τον ρόλο που διαδραματίζουν οι μετακινούμενοι εργαζόμενοι κατά τη διάρκεια της πανδημίας COVID-19, ιδίως σε ορισμένους βασικούς τομείς, και την επείγουσα ανάγκη να διασφαλιστούν αυτοί οι εργαζόμενοι όχι μόνο όσον αφορά τις αξιοπρεπείς συνθήκες εργασίας, αλλά και τις ισότιμες συνθήκες για εργασία ίσης αξίας που πραγματοποιείται στον ίδιο τόπο·

6. θεωρεί ότι η δρομολόγηση μιας πρωτοβουλίας για την καθιέρωση ενός ESSP θα πρέπει να έχει τους εξής στόχους: να διασφαλιστεί η αποτελεσματική ταυτοποίηση, η ιχνηλασιμότητα, η σώρευση και η δυνατότητα μεταφοράς των δικαιωμάτων κοινωνικής ασφάλισης· να βελτιωθεί η επιβολή των κανόνων της ΕΕ σχετικά με την κινητικότητα του εργατικού δυναμικού και τον συντονισμό των συστημάτων κοινωνικής ασφάλισης στην αγορά εργασίας με δίκαιο και αποτελεσματικό τρόπο ώστε να εξασφαλιστούν ισότιμοι όροι ανταγωνισμού στην ΕΕ· να καταστεί δυνατή η επαλήθευση σε πραγματικό χρόνο του καθεστώτος ασφάλισης των μετακινούμενων εργαζομένων και των εισφορών από τις αρμόδιες εθνικές αρχές, όπως οι επιθεωρήσεις εργασίας και κοινωνικής ασφάλισης και οι κοινωνικοί εταίροι, όταν διενεργούν ή συμμετέχουν σε επιθεωρήσεις εργασίας και κοινωνικής ασφάλισης· να υπάρξει καλύτερη πρόληψη των αθέμιτων πρακτικών, όπως η κατάχρηση και η κοινωνική απάτη, και, ως εκ τούτου, συμβολή στην καταπολέμηση της αδήλωτης εργασίας και της μη συμμόρφωσης με τους μηχανισμούς καθορισμού των μισθών που ισχύουν στη χώρα υποδοχής και με τις υποχρεώσεις που σχετίζονται με τις εισφορές κοινωνικής ασφάλισης· υπογραμμίζει ότι η καθιέρωση ESSP θα επέτρεπε επίσης στους εργαζομένους να εντοπίζουν τις εισφορές τους κοινωνικής ασφάλισης και τις σχετικές παροχές, όπως τα συνταξιοδοτικά δικαιώματα, διευκολύνοντας έτσι τη μεταφορά τους· τονίζει ότι το ESSP, που βασίζεται στην ευρωπαϊκή ηλεκτρονική ταυτότητα, θα πρέπει να παρέχει τόσο ένα στοιχείο ταυτοποίησης των μετακινούμενων πολιτών και εργαζομένων, όσο και ένα στοιχείο επαλήθευσης των παροχών κοινωνικής ασφάλισής τους·

7. υπογραμμίζει ότι μια πρωτοβουλία για ESSP πρέπει να αποβλέπει στη διασφάλιση της πρόσβασης σε κοινωνικά δικαιώματα μέσω της διευκόλυνσης της ενημέρωσης και της βελτίωσης της επιβολής των εφαρμοστέων κανόνων για τον συντονισμό της κοινωνικής ασφάλισης και την κινητικότητα του εργατικού δυναμικού σε διασυνοριακές καταστάσεις· θεωρεί ότι η πρόταση της Επιτροπής για μια πρωτοβουλία για ESSP πρέπει να αποφέρει σαφή οφέλη σε όλους τους συμφεροντούχους που εμπλέκονται στη διαδικασία κινητικότητας, όπως οι μετακινούμενοι πολίτες και εργαζόμενοι, οι επιχειρήσεις, συμπεριλαμβανομένων των ΜΜΕ, οι εργοδότες και οι συνδικαλιστικές οργανώσεις, καθώς και οι εθνικές αρχές, όπως οι επιθεωρήσεις εργασίας και κοινωνικής ασφάλισης· είναι της γνώμης ότι μια πρωτοβουλία ESSP θα πρέπει να έχει ως στόχο την απλούστευση των αλληλεπιδράσεων και την προσέγγιση των εν λόγω συμφεροντούχων σε διασυνοριακές καταστάσεις, με στόχο την καλύτερη προστασία των μετακινούμενων πολιτών και εργαζομένων και των δικαιωμάτων τους, και την παροχή σε όλους αυτούς τους συμφεροντούχους σαφών πληροφοριών προκειμένου να βελτιωθεί η προβλεψιμότητα και να καταστούν οι διοικητικές διαδικασίες ομαλές και χρονικά αποδοτικές· υπενθυμίζει ότι οποιαδήποτε πρωτοβουλία για την καθιέρωση ESSP πρέπει να τηρεί την αρχή της επικουρικότητας και, συνεπώς, δεν πρέπει να θίγει τα εθνικά συστήματα κοινωνικής ασφάλισης και την πολυμορφία τους, τηρώντας τις παραδόσεις κάθε κράτους μέλους, τα εθνικά μοντέλα της αγοράς εργασίας και την αυτονομία των κοινωνικών εταίρων· υπογραμμίζει ότι μια πρωτοβουλία ESSP δεν πρέπει να αποτελεί προϋπόθεση ώστε κάποιος να μπορεί να ασκεί το δικαίωμα ελεύθερης κυκλοφορίας του, αλλά πρέπει να στοχεύει στη διευκόλυνση της πρόσβασης σε πληροφορίες και στη βελτίωση της εφαρμογής των εφαρμοστέων κανόνων σχετικά με τον συντονισμό της κοινωνικής ασφάλισης και την κινητικότητα του εργατικού δυναμικού σε διασυνοριακές καταστάσεις·

8. καλεί την Επιτροπή, σε στενή συνεργασία με την ELA και μετά από κατάλληλη αξιολόγηση, να υποβάλει νομοθετική πρόταση για ένα ESSP με σκοπό να παράσχει στις εθνικές αρχές, όπως οι επιθεωρήσεις εργασίας και κοινωνικής ασφάλισης και οι κοινωνικοί εταίροι, όταν διενεργούν ή συμμετέχουν σε επιθεωρήσεις εργασίας και κοινωνικής ασφάλισης, ένα μέσο σε πραγματικό χρόνο για την αποτελεσματική επιβολή του εθνικού και του ενωσιακού δικαίου· πιστεύει ότι το ESSP θα πρέπει να επιτρέπει την επαλήθευση σε πραγματικό χρόνο του τόπου εργασίας, του τόπου απασχόλησης, της σχέσης εργασίας και της ταυτότητας των εργαζομένων, καθώς και τυποποιημένες παροχές κοινωνικής ασφάλισης, διατάξεις και πιστοποιητικά, όπως ορίζονται στον κανονισμό (ΕΚ) αριθ. 883/2004· καλεί την Επιτροπή να αξιολογήσει τη δυνατότητα του ESSP να καταστήσει δυνατή τη διενέργεια ελέγχων για άλλες σχετικές πληροφορίες, με την επιφύλαξη των κανόνων για την προστασία των δεδομένων και διασφαλίζοντας παράλληλα την ίση μεταχείριση·

9. πιστεύει ότι το ESSP πρέπει να καλύπτει όλους τους μετακινούμενους πολίτες και εργαζομένους της ΕΕ, συμπεριλαμβανομένων των αυτοαπασχολούμενων, καθώς και όλους τους μετακινούμενους υπηκόους τρίτων χωρών που καλύπτονται από τους κανόνες της ΕΕ για την κινητικότητα εντός της ΕΕ·

10. θεωρεί ότι η καθιέρωση ενός ESSP θα πρέπει να συνοδεύεται από ένα σύστημα επαλήθευσης και ελέγχου σε πραγματικό χρόνο και ανταλλαγής πληροφοριών μέσω της διασταύρωσης μεταξύ εθνικών βάσεων δεδομένων σε αυστηρή συμμόρφωση με τους ενωσιακούς κανόνες για την προστασία των δεδομένων προσωπικού χαρακτήρα, ώστε να καταστεί πλήρως λειτουργικό και να διατηρηθεί ένα υψηλό επίπεδο αξιοπιστίας των δεδομένων και ένα πιστοποίησης των ατόμων που πραγματοποιούν την ταυτοποίηση και να αποφεύγονται σφάλματα και δόλια χρήση· τονίζει ότι οι τα δεδομένα κοινωνικής ασφάλισης και τα δεδομένα προσωπικού χαρακτήρα θα πρέπει να διατίθενται μόνο στο ενδιαφερόμενο άτομο και στις αρμόδιες εθνικές αρχές και να μην κοινοποιούνται για κανέναν άλλο σκοπό πέραν της επιβολής των κανόνων της ΕΕ για τον συντονισμό της κοινωνικής ασφάλισης και για την ενδοενωσιακή κινητικότητα του εργατικού δυναμικού σε αυστηρή συμμόρφωση με τους κανόνες προστασίας δεδομένων· θεωρεί ότι στα κράτη μέλη όπου οι κοινωνικοί εταίροι διενεργούν ή συμμετέχουν σε επιθεωρήσεις εργασίας, πρέπει να διασφαλίζεται η πρόσβαση των κοινωνικών εταίρων σε δεδομένα κοινωνικής ασφάλισης εργαζομένων από άλλα κράτη μέλη χωρίς να διακυβεύεται η συμμόρφωση με τις διατάξεις περί προστασίας των δεδομένων·

11. επικροτεί τις πρωτοβουλίες σε αρκετά κράτη μέλη για τη βελτίωση της αποτελεσματικής επιβολής του δικαίου της Ένωσης μέσω της χρήσης εθνικών καρτών ή συγκρίσιμων μέσων στον τομέα του εργατικού δικαίου ( 28 ) · τονίζει ότι, παρότι αυτές οι εθνικές πρωτοβουλίες συνεπάγονται ευαισθητοποίηση σχετικά με το ζήτημα του μισθού και τις συνθήκες εργασίας για όλους τους εργαζομένους και βελτίωση της επιβολής, δεν μπορούν να διευκολύνουν την ανταλλαγή έγκυρων και ακριβών πληροφοριών, μεταξύ άλλων για τις εργασιακές σχέσεις και τα δικαιώματα σε διασυνοριακό επίπεδο· καλεί την Επιτροπή να διασφαλίσει ότι η πρωτοβουλία ESSP παρέχει στα κράτη μέλη τη δυνατότητα να αξιοποιούν τις πληροφορίες που καθίστανται διαθέσιμες από τις βελτιωμένες δυνατότητες εντοπισμού και επαλήθευσης που παρέχονται από εθνικές κάρτες ή συγκρίσιμα μέσα στον τομέα του εργατικού δικαίου σε χώρες όπου υπάρχουν τέτοιες πρωτοβουλίες· τονίζει ότι η ενσωμάτωση του ESSP στις εθνικές κάρτες ή σε συγκρίσιμα μέσα στον τομέα του εργατικού δικαίου δεν θα πρέπει να αντικαθιστά αλλά να συμπληρώνει τις εν λόγω εθνικές πρακτικές και να παρέχει μόνο τις σχετικές πληροφορίες στις αρμόδιες αρχές· υπογραμμίζει ότι αυτό δεν πρέπει να θίγει την αυτονομία των εθνικών κοινωνικών εταίρων και τις συνθήκες εργασίας που προβλέπονται σε εφαρμοστέες συλλογικές συμβάσεις σύμφωνα με το εθνικό δίκαιο και τις πρακτικές· πιστεύει ότι το ESSP και η ενσωμάτωσή του σε εθνικές κάρτες ή συγκρίσιμα μέσα στον τομέα του εργατικού δικαίου, όπου υπάρχουν, μπορεί να αποτελέσουν τη βάση για μελλοντικές προσπάθειες επιβολής σε επίπεδο ΕΕ·

12. πιστεύει ότι οι εργαζόμενοι, οι κοινωνικοί εταίροι και οι εθνικές επιθεωρήσεις εργασίας και κοινωνικής ασφάλισης θα πρέπει να έχουν επικαιροποιημένη πρόσβαση σε πληροφορίες σχετικά με τις εργασιακές σχέσεις, τα μισθολογικά δικαιώματα και τα εργασιακά και κοινωνικά τους δικαιώματα, σύμφωνα με την ισχύουσα συλλογική σύμβαση ή την εθνική νομοθεσία·

13. σημειώνει ότι το φορητό έντυπο (PD) A1 είναι σημαντικό, αλλά ότι, επί του παρόντος, αποτελεί το μοναδικό μέσο για την επαλήθευση της κοινωνικής ασφάλισης των μετακινούμενων εργαζομένων· αναγνωρίζει τους περιορισμούς και τις προκλήσεις που σχετίζονται με τη διαδικασία PD A1, ιδίως όσον αφορά τη χρήση εντύπων PD A1 από τους εργαζομένους, ανάλογα με το επίπεδο ψηφιοποίησης των συστημάτων κοινωνικής ασφάλισης στα κράτη μέλη, καθώς και την επαλήθευσή τους από τις αρμόδιες εθνικές αρχές στο πλαίσιο της παροχής υπηρεσιών σε άλλο κράτος μέλος, αλλά επίσης για την επίτευξη επακριβών πληροφοριών για τον αριθμό και τα χαρακτηριστικά των αποσπασμένων εργαζομένων στην ΕΕ· καλεί την Επιτροπή και τα κράτη μέλη να βελτιώσουν περαιτέρω τη διαδικασία επαλήθευσης των εντύπων PD A1 και πιστεύει ότι πρέπει να αναπτυχθούν ταχείες διαδικασίες μεταξύ των κρατών μελών για την αντιμετώπιση των δολίως αποκτηθέντων ή χρησιμοποιηθέντων πιστοποιητικών PD A1· σημειώνει ότι οι περιορισμοί και οι προκλήσεις που σχετίζονται με τα έντυπα PD A1 αποτελούν εμπόδιο στην απόκτηση ακριβών πληροφοριών σχετικά με τον αριθμό και τα χαρακτηριστικά των αποσπασμένων εργαζομένων στην ΕΕ· επισημαίνει ότι η πρωτοβουλία ESSP θα παρέχει πληροφορίες σε πραγματικό χρόνο σχετικά με την κάλυψη κοινωνικής ασφάλισης των μετακινούμενων εργαζομένων την ημέρα της επιθεώρησης εργασίας στο κράτος μέλος υποδοχής· καλεί την Επιτροπή να εξασφαλίσει ότι το πιλοτικό έργο για το ESSP διευκολύνει την κάλυψη κοινωνικής ασφάλισης μέσω της απλούστευσης των διαδικασιών για την υποβολή αίτησης, την έκδοση και την επαλήθευση του εντύπου PD A1 με στόχο την καταπολέμηση της απάτης.

14. θεωρεί ότι η πρακτική εφαρμογή του ESSP θα πρέπει να βασιστεί και να συμπληρώνει την ευρωπαϊκή ηλεκτρονική ταυτότητα, την Ευρωπαϊκή Κάρτα Ασφάλισης Ασθένειας (EHIC) και την ηλεκτρονική ανταλλαγή πληροφοριών για την κοινωνική ασφάλιση (EESSI), μεταξύ άλλων με στόχο την επέκτασή της σε άλλους τομείς του συντονισμού της κοινωνικής ασφάλισης και του εργατικού δικαίου της ΕΕ· καλεί την Επιτροπή και τα κράτη μέλη να εξασφαλίσουν ότι η EESSI θα καταστεί πλήρως λειτουργική το συντομότερο δυνατόν και να αξιοποιήσουν την ευκαιρία που προσφέρουν τα υφιστάμενα κονδύλια της ΕΕ για να διευκολύνουν την υλοποίηση των εθνικών σχεδίων στο πλαίσιο του Μηχανισμού Ανάκαμψης και Ανθεκτικότητας ώστε να εφαρμόσουν πλήρως την EESSI και να ψηφιοποιήσουν περαιτέρω τη δημόσια διοίκηση, προκειμένου να διευκολυνθούν οι ανταλλαγές μεταξύ φορέων κοινωνικής ασφάλισης, να επιταχυνθεί η επεξεργασία μεμονωμένων περιπτώσεων και να βελτιωθεί η ικανότητα επιβολής της Ευρωπαϊκής Αρχής Εργασίας (ELA) και σχετικών εθνικών αρμόδιων αρχών· καλεί την Επιτροπή να αποσαφηνίσει τον ρόλο που θα έχει η ELA στον σχεδιασμό και την εφαρμογή του ESSP· υπογραμμίζει ότι η αύξηση της ψηφιοποίησης δεν πρέπει να υπονομεύει τις υφιστάμενες διασφαλίσεις για την καταπολέμηση της κοινωνικής απάτης·

15. καλεί την Επιτροπή να συνεργαστεί στενά με τους κοινωνικούς εταίρους και τα σχετικά εθνικά ιδρύματα κοινωνικής ασφάλισης και τις επιθεωρήσεις εργασίας όσον αφορά τη δημιουργία και την καθιέρωση μιας πρωτοβουλίας για ESSP, διασφαλίζοντας τον πλήρη σεβασμό της αυτονομίας των κοινωνικών εταίρων και των μοντέλων της εθνικής αγοράς εργασίας· θεωρεί ότι ένα ESSP με πρόσβαση σε δεδομένα σε πραγματικό χρόνο, θα επέτρεπε στις εθνικές αρμόδιες αρχές και στους κοινωνικούς εταίρους να επαληθεύουν την κάλυψη κοινωνικής ασφάλισης για τους εργαζομένους ανά πάσα στιγμή και, κατά αυτόν τον τρόπο, να ενισχύουν τις επιθεωρήσεις εργασίας και να στηρίζουν τη συλλογή στοιχείων στο πλαίσιο κοινών διασυνοριακών επιθεωρήσεων εργασίας ( 29 )

16. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Ευρωπαϊκή Οικονομική και Κοινωνική Επιτροπή και στις κυβερνήσεις και στα κοινοβούλια των κρατών μελών.

(1) ΕΕ C 482 της 23.12.2016, σ. 31.

(2) ΕΕ C 242 της 10.7.2018, σ. 24.

(3) ΕΕ C 445 της 29.10.2021, σ. 75.

(4) ΕΕ C 404 της 6.10.2021, σ. 159.

(5) ΕΕ C 456 της 10.11.2021, σ. 14.

(6) Κείμενα που εγκρίθηκαν, P9_TA(2021)0249.

(7) ΕΕ C 362 της 8.9.2021, σ. 82.

(8) https://www.europarl.europa.eu/doceo/document/E-9-2021-001132-ASW_EN.html

(9) ΕΕ L 327 της 5.12.2008, σ. 9.

(10) ΕΕ L 186 της 11.7.2019, σ. 21.

(11) ΕΕ L 166 της 30.4.2004, σ. 1.

(12) ΕΕ L 284 της 30.10.2009, σ. 1.

(13) ΕΕ L 18 της 21.1.1997, σ. 1.

(14) ΕΕ L 173 της 9.7.2018, σ. 16.

(15) ΕΕ L 159 της 28.5.2014, σ. 11.

(16) ΕΕ L 249 της 31.7.2020, σ. 49.

(17) ΕΕ L 249 της 31.7.2020, σ. 1.

(18) ΕΕ L 249 της 31.7.2020, σ. 17.

(19) ΕΕ L 186 της 11.7.2019, σ. 105.

(20) Απόφαση της 14ης Μαΐου 2019, Federación de Servicios de Comisiones Obreras (CCOO) κατά Deutsche Bank SAE, C-55/18 — CCOO, EU:C:2019:402.

(21) Ευρωπαϊκή Επιτροπή, Ετήσια έκθεση για την ενδοενωσιακή κινητικότητα του εργατικού δυναμικού του 2020, 8 Ιανουαρίου 2021. https://ec.europa.eu/social/main.jsp?catId=738&langId=en&pubId=8369

(22) Ευρωπαϊκή Επιτροπή, «Evaluation of the scale of undeclared work in the European Union and its structural determinants» (Αξιολόγηση της έκτασης της αδήλωτης εργασίας στην Ευρωπαϊκή Ένωση και διαρθρωτικοί παράγοντες), Νοέμβριος 2017. https://ec.europa.eu/social/BlobServlet?docId=19002&langId=en

(23) Eurofound, «Tackling labour shortages in EU Member States» (Αντιμετώπιση της έλλειψης εργατικού δυναμικού στα κράτη μέλη της ΕΕ), Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.

(24) Ευρωπαϊκή Επιτροπή, Ετήσια έκθεση για την ενδοενωσιακή κινητικότητα του εργατικού δυναμικού του 2020, 8 Ιανουαρίου 2021, https://ec.europa.eu/social/main.jsp?catId=738&langId=en&pubId=8369

(25) Eurofound, «Exploring the fraudulent contracting of work in the European Union» (Διερεύνηση της δόλιας σύναψης συμβάσεων εργασίας στην Ευρωπαϊκή Ένωση), Υπηρεσία Εκδόσεων της Ευρωπαϊκής Ένωσης, Λουξεμβούργο, 21 Νοεμβρίου 2016.

(26) European Platform tackling undeclared work, COVID 19: combating fraud in short-term financial support schemes (Ευρωπαϊκή πλατφόρμα για την αντιμετώπιση της αδήλωτης εργασίας, COVID 19: καταπολέμηση της απάτης σε σχέδια βραχυπρόθεσμης χρηματοδοτικής στήριξης), Μάιος 2021. https://ec.europa.eu/social/BlobServlet?docId=24072&langId=en

(27) Δήλωση EFBWW-FIEC, «EU construction social partners call for digital enforcement» (Οι κοινωνικοί εταίροι στον κατασκευαστικό τομέα της ΕΕ για την ψηφιακή επιβολή), 24 Ιουνίου 2021. https://www.efbww.eu/news/eu-construction-social-partners-call-for-digital-enforcement/2657-a

(28) Έκθεση EFBWW-FIEC, «Social identity cards in the European construction industry» (Ταυτότητες κοινωνικής ασφάλισης στον ευρωπαϊκό κατασκευαστικό τομέα), 2015.

(29) Eurofound, «Joint cross-border labour inspections and evidence gathered in their course» (Κοινές διασυνοριακές επιθεωρήσεις εργασίας και συλλογή στοιχείων κατά τη διεξαγωγή τους), 2019.